b'\n_START_ARTICLE_\nGledali\xc5\xa1\xc4\x8de Sester Scipion Nasice\n_START_PARAGRAPH_\nGledali\xc5\xa1\xc4\x8de sester Scipion Nasice je bilo ustanovljeno 13. oktobra 1983, z ustanovitvenim manifestom (Sestrsko pismo). Manifest je vnaprej dolo\xc4\x8dil \xc5\xa1tiriletno trajanje gledali\xc5\xa1\xc4\x8da ter njegove razvojne stopnje - od ustanovitve do samouni\xc4\x8denja. Gledali\xc5\xa1\xc4\x8de sester Scipion Nasice (1983-1987) je bilo - skupaj s skupinama Laibach in Irwin - eden od treh nosilnih stebrov retrogardisti\xc4\x8dnega gibanja Neue Slowenische Kunst. V retrogardisti\xc4\x8dnem gibanju je gledali\xc5\xa1\xc4\x8de raziskovalo odnos med religijo, umetnostjo in dr\xc5\xbeavo. Raziskovalo je rituale ter funkcijo spektakla v gledali\xc5\xa1\xc4\x8du in funkcijo spektakla v dr\xc5\xbeavi._NEWLINE_Ustanovitelji Gledali\xc5\xa1\xc4\x8da sester Scipon Nasice so bili Eda \xc4\x8cufer, Dragan \xc5\xbdivadinov in Miran Mohor._NEWLINE_Retrogardisti\xc4\x8dna produkcija dogodkov, napovedanih v manifestu (Sestrsko pismo) je obsegala zunanji, manifestativni del in notranji, kreativni del: - zunanji del: Pojavljanje (1983), Vstajenje (1984) in Samouni\xc4\x8denje (1987) - notranji del: tri faze preobrazbe - Ilegala (1984), Eksorcizem (1985) in Retroklasika (1986)_NEWLINE_Leta 1987 je Gledali\xc5\xa1\xc4\x8de sester Scipion Nasice uprizorilo samouni\xc4\x8denje.\xc2\xa0'